Italië se sentrum-linkse regering kom tot ’n valGiuseppe Conte. (Foto: John Thys, Pool Photo via AP) Die rakleeftyd van Italiaanse regerings is kort. Langer as ’n jaar is reeds eerder die uitsondering as die reël. Die huidige regering, bestaande uit die linkse Demokratiese Party (DP), die links-populistiese Vyf Sterre Beweging en die klein party Italia Viva (IV) het ná minder as ’n jaar tot ’n val gekom omdat die leier van die klein party Viva Italia, Matteo Renzi, die koalisie verlaat en sy ministers onttrek het, waarmee die eerste minister, Giuseppe Conte, geen meerderheid meer het nie. Conte het inderhaas probeer red wat te redde was en het gereeld met die staatspresident, Sergio Mattarella, vergader. Conte het egter gister ook sy bedanking aangekondig. Die staatspresident vervul hoofsaaklik ’n seremoniële rol, maar speel ’n beslissende rol as daar regeringskrisisse is, iets wat dikwels voorkom. Mattarella sal probeer om ’n nuwe verkiesing te vermy, want dit gaan waarskynlik die regse blok aan bewind bring. Reeds in 2019 kon Mattarella Vyf Sterre en DP oortuig om ’n koalisie te vorm om herverkiesings te vermy, al pas die twee nie werklik bymekaar nie. Die DP is die party van die linkse gevestigde orde en natuurlik die gunsteling van die globaliste en die leiers van die Europese Unie om Italië te lei, terwyl Vyf Sterre oorspronklik ’n anti-gevestigde orde protesbeweging was en sukkel om deel van die politieke stelsel te wees wat hulle eintlik wil beveg. Conte het onlangs die wantrouemosie in die parlement en die senaat net-net oorleef omdat Renzi se blok buite stemming gebly het en enkele parlementslede uit die opposisie om taktiese redes vir Conte gestem het. Meeste parlementslede wat Conte gesteun het, vrees nuwe verkiesings. Nie net voorspel meningspeilings ’n oorwinning vir die regse opposisie-alliansie nie en sal veral Vyf Sterre sterk verloor, maar boonop sal die parlement in die volgende termyn heelwat kleiner wees. Renzi was in die verlede een van die groot uitskieters van die Italiaanse politiek, ’n baie gewilde en suksesvolle burgemeester van Florence wat die vuisvoos linkse kragte kon saamsnoer. Hy het in 2014 met groot fanfare eerste minister geword en groot hervormingsplanne gehad, maar ná twee jaar, nadat hy ’n referendum oor grondwetlike hervormings verloor het, het hy as verloorder die arena verlaat en ook van die DP weggebreek. Wat hom besiel het om juis nou te midde van die koronapandemie die regering tot ’n val te bring, weet niemand werklik nie. Die konflik met Conte het gegaan oor die toedeling van die koronahulpfonds van die Europese Unie en die vraag hoeveel sê die EU daaroor het. ’n Gekrenkte ego speel by Renzi dalk ’n groter rol as politieke taktiek. Die huidige regering het reeds as noodmaatreël tot stand gekom nadat die vorige koalisie bestaande uit die Vyf Sterre en die regsgesinde Lega in 2019 deur Lega se leier, Matteo Salvini, beëindig is met die hoop op ’n nuwe verkiesing. Soos wat Lega en Vyf Sterre nie werklik bymekaar gepas het nie, pas ook die huidige koalisievennote nie bymekaar nie. Italië beskik oor twee groot alliansies, regs en links, maar Vyf Sterre as populiste met ’n basis-demokratiese aanslag staan buite die gewone links-regs skema en het dus eers met die een en dan met die ander kant regeer. Met die laaste verkiesing in 2018 was Vyf Sterre met hul destydse leier Luigi di Maio die grootste enkele party en het sterk gesteun op die anti-politiese houding van talle kiesers. Conte is nie eens lid van Vyf Sterre nie en was vantevore ook geen politikus nie, maar ’n dosent en iemand met integriteit en was daarom vir Vyf Sterre die geskikte persoon as eerste minister. Hy is meer gewild as die meeste ander politieke leiers, maar het geen partymasjien agter hom nie. Indien ’n verkiesing uitgeroep word, is die kanse goed dat die regse alliansie sal wen, maar dit lyk tans nie of daar gou verkiesings sal wees nie. Juis weens die koronapandemie en sy gevolge is dit moontlik dat Mattarella weer, soos al verskeie kere in die verlede, ’n tegnokrate-regering vir ’n oorgangstyd sal aanwys.